ΓΡΑΠΤΗ ΕΡΩΤΗΣΗ P-0115/99

υποβολή: Robert Evans (PSE) προς την Επιτροπή

(22 Ιανουαρίου 1999)

Θέμα: Συντάξεις

Μπορεί η Επιτροπή να μας πληροφορήσει σε ποιες ενέργειες προβαίνει προκειμένου να απλοποιηθούν οι διαδικασίες χορήσησης συντάξεων σε ευρωπαίους πολίτες που έχουν αποκτήσει συνταξιοδοτικά δικαιώματα σε κράτη μέλη διαφορετικά από εκείνα στα οποία διαμένουν επί του παρόντος;

Επίσης, σε ποιές ενέργειες προβαίνει η Επιτροπή ώστε να διασφαλισθεί ότι οι ευρωπαίοι πολίτες έχουν πλήρη γνώση των νομίμων δικαιωμάτων τους σε αυτό τον τομέα;

Πολλά άτομα από την εκλογική μου περιφέρεια έχουν αντιμετωπίσει προβλήματα ως προς το θέμα αυτό.Συγκεκριμένα, μια ψηφοφόρος μου έζησε ένα πραγματικό γραφειοκρατικό εφιάλτη στην προσπάθειά της να εξασφαλίσει την έκδοση συντάξεως την οποία εδικαιούτο στη Γαλλία, όπου ζούσε και εργαζόταν προ ετών.

Απάντηση του κ. Flynn εξ ονόματος της Επιτροπής

(26 Φεβρουαρίου 1999)

Στην έκθεση της ομάδας υψηλού επιπέδου σχετικά με την ελεύθερη κυκλοφορία των προσώπων διατυπώθηκαν ορισμένες συστάσεις που αποσκοπούν στην απλοποίηση των κανόνων σε θέματα συντονισμού των συστημάτων κοινωνικής ασφάλισης. Εξάλλου μία ειδική έκθεση είχε αφιερωθεί στη διατήρηση των δικαιωμάτων για επικουρική συνταξιοδότηση των μισθωτών και των ελεύθερων επαγγελματιών που διακινούνται στο εσωτερικό της Κοινότητας. Σε συνέχεια αυτών των εκθέσεων, η Επιτροπή δεσμεύτηκε μέσα στο σχέδιο δράσης για την ελεύθερη κυκλοφορία των εργαζομένων(1) και στο πρόγραμμα κοινωνικής δράσης 1998-2000(2) να παρουσιάσει πριν από τα τέλη του 1998, πρόταση με στόχο την αναθεώρηση και την απλοποίηση του κανονισμού(ΕΟΚ) 1408/71(3), στο πλαίσιο του τρίτου σταδίου της πρωτοβουλίας SLIM, πρόταση η οποία όντως εγκρίθηκε στις 21 Δεκεμβρίου 1998(4). Με βάση πρόταση της Επιτροπής(5) το Συμβούλιο εξέδωσε στις 29 Ιουνίου 1998 την οδηγία 98/49/ΕΚ(6) η οποία στοχεύει στην άρση των εμποδίων που συνδέονται με τις επικουρικές συντάξεις και δυσχεραίνουν την ελεύθερη κυκλοφορία των προσώπων. Η οδηγία θα διευκολύνει τη διατήρηση των κεκτημένων δικαιωμάτων, τις διασυνοριακές πληρωμές και τη δυνατότητα να συνεχιστεί η καταβολή εισφορών σε επικουρικό σύστημα του κράτους προέλευσης στη διάρκεια αποσπάσεων μικρής χρονικής διάρκειας. Σύμφωνα με το δεύτερο εδάφιο του άρθρου 10 της εν λόγω οδηγίας, πρέπει να γίνει η μεταφορά της στις νομοθετικές πράξεις των κρατών μελών το αργότερο έως τις 25 Ιανουαρίου 2002.

Η βελτίωση της πληροφόρησης των πολιτών σχετικά με τα δικαιώματά τους, τα οποία πηγάζουν από την κοινοτική νομοθεσία, εξακολουθεί να είναι μία από τις προτεραιότητες της Επιτροπής. Εκτός από τις δημοσιεύσεις και τις πληροφορίες που περιέχει ο εξυπηρετητής του Internet (http://europa.eu.int), τη δημοσίευση οδηγών και φυλλαδίων, η Επιτροπή υποστήριξε πολλά σεμινάρια επιμόρφωσης σε αυτόν τον τομέα σε όλα τα κράτη μέλη.

Η Επιτροπή εκφράζει τη λύπη της για κάθε προβληματική διοικητική πρακτική στον τομέα αυτόν που αφορά άμεσα τον ευρωπαίο πολίτη. Ενθαρρύνει τη βελτίωση της συνεργασίας μεταξύ των εθνικών διοικητικών υπηρεσιών, κυρίως μέσω του προγράμματος τηλεματικής στην υπηρεσία της κοινωνικής ασφάλισης(TESS), που αποσκοπεί στην απλούστευση και την επίσπευση των διοικητικών διαδικασιών προκειμένου να βελτιωθεί η απόκτηση δικαιωμάτων καθώς και η παροχή και η καταβολή εισφορών κοινωνικής ασφάλισης. Για την επίτευξη αυτού του στόχου η Επιτροπή εξακολουθεί να ενθαρρύνει τη χρήση υπηρεσιών τηλεματικής για την ανταλλαγή πληροφοριών μεταξύ των οργανισμών κοινωνικής ασφάλισης.

(1) COM(97)586 τελικό. Βλέπε επίσης την ανακοίνωση σχετικά με τη συνέχεια που δόθηκε στις συστάσεις της ομάδας υψηλού επιπέδου σχετικά με την ελεύθερη κυκλοφορία των προσώπων(COM(98)403).

(2) COM(98)259 τελικό.

(3) Μία ενημερωμένη έκδοση δημοσιεύθηκε στην ΕΕ L 28 της 30.1.1997.

(4) COM(98)779 τελικό.

(5) ΕΕ C 5 της 9.1.1998.

(6) ΕΕ L 209 της 25.7.1998.